Juhan abiellus kolmandat korda 04.07.1837 Mai Vaarmann-iga /Mai Waarmann/. Laulatati Kambja kirikus pastori poolt. Mai oli Suure-Kambja mõisapiirkonna Pulli küla Vaarnamõisa talu Hindrik Vaarmanni lesk. Nõo koguduse kihlatute, kuulutatute ja abiellunute nimekirjas on Mai kodukohaks ekslikult märgitud Kodijärve mõisapiirkond. Mai jäi leseks 1835. a., Hindrik Vaarmann-iga /Hendrik Waarmann/ abiellus ta 1832. a. Enne seda oli ta abielus Jaak Paales-iga /Jaak Pales/ Urvamäe külast Suure-Kambja mõisapiirkonnast. See oli Mai esimene abielu, mis sõlmiti 1818. a., Mai lesestus 1826. a. Mai sündis 22.11.1796 Suure-Kambja mõisapiirkonnas, isa Laane Kaarel /Lane Kaarli/, ema Mari. Mai ristiti 26.11.1796. vaderid: Vedu Lauri naine Mai, Pulli Jakabi tütar Ann ja pärtli Peetri poeg Jaan. Perekonnanimede paneku ajaks oli Mai abielus, kuid tema ema ja vennad said perekonnanimeks LAANESER /LANESER/. Mai täpne surmaaeg ei ole teada, Nõo koguduse personaalraamatus on vaid märkus, et Mai olevat linnas (s. o. Tartus) surnud ja seal maha maetud. Arvatavasti asub surmakanne Tartu Maarja koguduse meetrikaraamatutes.